Ísold Uggadóttir og Árni Óli Ásgeirsson dómefndarfulltrúar veita Evu Sigurðardóttur ( í miðið ) verðlaun Sprettfisks fyrir myndina Foxes sem hún framleiddi . Ljósmynd : Carolina Salas . Úrslit Sprettfisks , stuttmyndakeppni Stockfish , voru tilkynnt við glæsilega lokaathöfn hátíðarinnar s.l. laugardagskvöld . Foxes eftir Mikel Gurrea hlaut verðlaun dómefndarinnar , en myndin er framleidd af Evu Sigurðardóttur og fyrirtæki hennar Askja Films . Umsögn dómnefndar um myndina er svohljóðandi : “ Heilsteypt og einlægt verk sem á erindi við nútímann . Næmni höfundar fyrir persónusköpun er áþreifanleg , um leið og leikstjórn er sannfærandi og örugg . Í einfaldri sögu er dregin upp mynd af raunveruleika sem ófáir munu kannast við . ” Kitlu Foxes má skoða hér að neðan : Leikstýrir sinni fyrstu stuttmynd Eva Sigurðardóttir hefur framleitt fjölda stuttmynda auk annarra verkefna og m.a. verið tilnefnd til hinna virtu BAFTA verðlauna fyrir framleiðslu á stuttmyndinni Good Night árið 2013 . Í lok mars mun Eva þreyta frumraun sína sem leikstjóri með stuttmyndinni Regnbogapartý . Myndin fjallar um Soffíu , 14 ára stelpu , sem er lögð í einelti og þráir ekkert heitar en að falla í hópinn . Hún tekur afgerandi skref til þess að ná markmiði sínu en það dregur stærri dilk á eftir sér en hana hafði grunað . Eva skrifar einnig handritið á myndinni en þetta er í fyrsta sinn sem Askja Films framleiðir mynd sem tekin er upp á Íslandi . Kitla fyrir Regnbogapartý : Regnbogapartý sem verður tekin í lok mars fær stuðning og meðbyr úr ýmsum áttum . Eva fór til Cannes á síðasta ári og sigraði þar pitchkeppni SHORTS-TV og hlaut 5.000 evrur fyrir sem nýtist í framleiðslu myndarinnar . Einnig var handritið að Regnbogapartý valið í Doris Films verkefnið sem er á vegum WIFT á Íslandi . Myndin er framleidd í samstarfi við Sagafilm , Ares Films og Booruffle Films en einnig styrkt af Evrópu unga fólksins og Kvikmyndamiðstöð Íslands . Þess utan hlaut myndin framleiðslustyrk frá Bretlandi í gegnum Film London þar sem að verkefnið var valið úr hundruðum annara í gegnum London Calling keppnina .